‘મારી સમસ્યા એ હતી કે પિતાની જેમ રમૂજ કરવાની મને ફાવટ નહોતી.’ ભોલાભાઈ ‘ચક્રમ’નું નામ બદલીને ‘ચંદન’ કરવા પાછળની પાર્શ્વભૂમિકા સમજાવે છે : ‘હું ચક્રમમાં પિતાની જેમ હાસ્યનો રસથાળ તો પીરસી શકું તેમ નહોતો, એટલે મેં એક પછી એક વાનગીઓ બદલવા માંડી. એમ કરતાં કરતાં થોડા જ વખતમાં ચક્રમનું કલેવર બદલાઈ ગયું. ત્યાર પછી વળી નવી સમસ્યા ઊભી થઈ. ચક્રમનું બદલાયેલું સ્વરૂપ જોઈને નવા વાચકોએ સલાહ આપી કે મૅગેઝિન તો બહુ સરસ છે પણ તમે નામ કેમ આવું રાખ્યું છે…. જ્યારે જૂના વાચકોએ ફરિયાદ કરી કે એક તો તમે ચક્રમ બગાડી નાખ્યું છે અને ઉપરથી એનું નામ વટાવી રહ્યા છો. જો આવું જ કરવું હોય તો નામ બદલી નાખોને….. અને મેં મૅગેઝિનનું નામ બદલવાનું નક્કી કરી લીધું…’ ભોલાભાઈ આમ કહીને ઉમેરે છે : ‘ચક્રમનું નામ અચાનક જ બદલવાના નિર્ણયમાં જોખમ પણ રહેલું હતું, એટલે મેં પહેલાં ટાઈટલ્સમાં ચક્રમની ટાઈપોગ્રાફી મોટી અને ચંદનની ટાઈપોગ્રાફી નાની રાખી. પછી ધીમે ધીમે ચક્રમની ટાઈપોગ્રાફી નાની અને ચંદનની ટાઈપોગ્રાફી મોટી કરતો ગયો. એમ કરતાં કરતાં અત્યારે ચક્રમનું કદ સાવ નાનું અને ચંદનનું કદ મોટું થઈ ગયું છે. ધીરે ધીરે ટાઈટલમાંથી ચક્રમ નીકળી જશે અને ચંદન જ રહી જશે.’